REPUBLIKA SRBIJA

NARODNA SKUPŠTINA

Odbor za dijasporu i Srbe u regionu

09 Broj: 06-2/241-17

20. novembar 2017. godine

B e o g r a d

Z A P I S N I K

SA OSME SEDNICE ODBORA ZA DIJASPORU I SRBE U REGIONU

Sednica je održana u sredu, **15. novembra 2017**. godine u sali II Doma Narodne skupštine sa početkom u **12,00 časova**.

 Sednicom je predsedavao mr Ivan Kostić, predsednik Odbora.

Sednici su prisustvovali: Miodrag Linta, zamenik predsednika Odbora i članovi: Blaža Knežević, Aleksandar Marković, , Vlado Prim. dr Babić, Marjana Maraš, Mirjana Dragaš, Ljiljana Mihajlović, Ivan dr Bauer, Dragan Veljković i zamenici članova: Dragan Savkić, Nenad Mitrović i Nemanja Šarović.

 Sa sednice opravdano odsutni: Jadranka mr Jovanović, Aleksandar Čotrić, Vladimir Đurić, Radoslav Milojičić, Goran Nikolić, Filip Stojanović i Dejan Šulkić.

 Pored članova Odbora sednici su prisustvovali i uzeli učešće u radu: Vukman Krivokuća, Uprava za saradnju s dijasporom i Srbima u regionu Ministarstva spoljnih poslova; Aleksandar Jakovljević i Vukan Lavadinović u ime Organizacije srpskih studenata iz inostranstva (OSSI) i Aleksandar Radovanović iz Privredne komore Srbije.

Predsednik Odbora za dijasporu i Srbe u Regionu mr Ivan Kostić, otvorio je osmu sednicu i pozdravio prisutne goste i članove Odbora.

 Nakon konstatacije da postoji kvorum i uslovi za rad i odlučivanje, predložio je sledeći

**Dnevni red**

1. Povratak dijaspore u maticu i iskorišćenost kapaciteta naše dijaspore u podsticanju ekonomskog i privrednog razvoja Republike Srbije i
2. Razno

Na predlog predsednika, Odbor je jednoglasno usvojio predloženi dnevni red.

Pre prelaska na rad po tačkama dnevnog reda, Odbor je većinom glasova usvojio zapisnik sa sedme sednice. Što se tiče predloga zaključaka sa sedme sednice Odbora, predsedavajući je odložio izjašnjavanje o predlogu, kako bi članovi imali vremena da detaljnije sagledaju predložene zaključke i daju određene sugestije, predloge, dopune ili izmene pisanim putem. Mr Ivan Kostić je ukazao na značaj zaključaka, imajući u vidu da će nakon njihovog usvajanja biti upućeni Ministarstvu spoljnih poslova i Upravi za saradnju s dijasporom i Srbima u regionu kao organu uprave MSP.

Predsedavajući je podsetio da je Odbor u prethodnom periodu veću pažnju posvetio pitanjima položaja Srba u regionu i izrazio očekivanje da će zajednički napori državnih organa u narednom periodu doprineti poboljšanju položaja naših sunarodnika u regionu. Kostić je istakao da je za kretanje Srbije u pozitivnom smeru potrebno zajedničko uključivanje i saradnja nadležnih ministarstava sa našim ljudima iz dijaspore i to prvenstveno sa mladim ljudima koji su otišli iz Srbije. Odbor za dijasporu i Srbe u regionu bi trebao da kroz zalaganje na izmenama i dopune određenih zakonskih rešenja utiče i animira mlade da se vrate iz inostranstva u maticu. On je rekao da je, imajući u vidu značajan broj mladih, dobro pozicioniranih u zemljama u kojima žive, koji su u intelektualnom i finansijskom smislu od neprocenjivog značaja i da je neophodno iznalaženje modusa za njihovo uključivanje u ekonomski oporavak Srbije. S tim u vezi je predložio zalaganje Odbora za izmene zakona u sferi poreske politike, kroz poreske olakšice i da taj impuls daju Ministarstvo spoljnih poslova i Vlada Republike Srbije u cilju bržeg uključivanja mladih povratnika u ekonomske i društvene tokove matične zemlje. Predsedavajući je podsetio prisutne na uspostavljenu saradnju sa Organizacijom srpskih studenata u inostranstvu, koja se bavi tematikom povratka mladih u Srbiju. On je obavestio prisutne da je u okviru Privrene komore Srbije Savet za dijasporu koji je u saradnji sa UNDP izradio projekat u kome je predstavljeno kako i na koji način uključiti srpske investitore iz dijaspore u ekonomske tokove u Srbiji. Najavio da će na jednoj od narednih sednica Odbora gostovati predstavnici PKS, koji će predstaviti navedeni projekat. Predsedavajući je na kraju obraćanja izdvojio dva pitanja: zalaganje na očuvanju nacionalnog identiteta, srpkog jezika i pisma i pitanje ekonomskog razvoja Srbije.

Aleksandar Jakovljević, predstavnik Organizacije srpskih studenata (OSSI) sa sedištem u Beogradu prisutnima je predstavio kao nestranačku organizaciju, koja postoji dvadeset godina i koja okuplja deset hiljada srpskih studenata u šesnaest zemalja sveta, a najviše predstavnika je u Nemačkoj i Austriji. Prema procenama OSSI u svetu danas studira između 20-25 hiljada naših studenata, od čega tri hiljade u SAD i pet hiljada u Beču. Jakovljević je u izlaganju rekao da treba raditi na jačanju veza između matice i naših studenata koji studiraju u inostranstvu. Mlada visokoobrazovana dijaspora se razlikuje od one „stare“ dijaspore, koja je u maticu slala značajne sume novca preko doznaka. Mladi, posebno oni dobro pozicionirani u velikim kompanijama nisu zainteresovani za saradnju sa matičnom državom. Ako se postojeći trend nastavi, naglasio je Jakovljević, izgubićemo dijasporu i oni će postati građani sveta. Značaj OSSI je što ih ova organizacija umrežava i pruža mogućnost da ostanu u kontaktu sa aktuelnim dešavanjima u matici i aktivno radi na poboljšanju položaju naših studenata u inostranstvu. On je izdvojio tri cilja organizacije: pomoć pri odlasku u inostranstvo, pomoć pri povratku u Srbiju i promocija Srbije u inostranstvu. Takođe je izdvojio značajne teme: priznavanje diploma(nostrifikacija), koji je bio problem do pre dve godine, kada se OSSI uključila i dala svoj doprinos Ministarstvu prosvete, nauke i tehnološkog razvoja na izradi izmena i dopuna zakona o visokom obrazovanju. On je istakao da je kao rezultat došlo do smanjenja birokrtskih prepreka. Jakovljević je obavestio prisutne da prema informacijama kojima raspolaže Ministarstvo radi na izradi posebnog zakona koji bi se bavio ovom tematikom, tj. nostrifikacijom iz razloga što postoje struke koje naš šifrarnik ne priznaje i dovodi u pitanje neke diplome koje su opštepriznate u svetu kao što su diplome sa Harvarda i sl. Predstavnik OSSI je od Odbora zatražio podršku za inicijativu u cilju revitalizacije projekta iz 2010. godine, tj.omogućiti da dva do tri naša studenta iz zemalja u kojima studiraju budu poslata na letnju praksu u naše državne institucije u trajanju 2-3 meseca kao i na praksu u našim DKP (diplomatsko-konzularnim predstavništvima). Jakovljević je obavestio Odbor o aktivnostima OSSI i istakao da je organizacija izradila brošuru u kojoj su sadržana sva uputsva za studiranje u inostranstvu; Projekat “Stazama srpske kulture“ u okviru koga se sprovodi godišnji obilazak naših manastira; projekat umrežavanja uspešnih ljudi iz Srbije sa uspešnim ljudima iz dijaspore, kao i projekat vezan za saradnju mladih sa zapadnog balkana. On je naglasio da se OSSI bavi očuvanjem identiteta, povezivanjem mladih, a posebno povratkom mladih ljudi u Srbiju, koji će svojim potencijalom kroz biznis doprineti unapređenju svoje matične zemlje. On je rekao da se OSSI finansira isključivo projektno, kroz projekte ministarstava, kroz projekte na univerzitetima u svetu na kojima se organizuju događaji ili kroz međunarodne projekte.

Aleksandar Radovanović, predstavnik Privredne komore Srbije je pozdravio prisutne i naglasio da će za sednicu Odbora na kojoj bude razmatran najavljeni projekat, moći kroz prezentaciju da pruži bliže informacije i pojašnjenja, kao i da će prisutni biti u prilici da postave pitanja vezana za naznačenu tematiku.

U diskusiji je učestvoao Vukman Krivokuća u ime Uprave za saradnju s dijasporom i Srbe u regionu MSP, koji je podsetio prisutne na projekat iz 2004. godine: „Upoznajmo Srbiju“.

Mirjana Dragaš, narodna poslanica, član Odbora je pozdravila zalaganje Odbora na razmatranju značajnih pitanja, kao i činjenicu da su poslanici u prilici da se upoznaju sa radom organizacija, poput OSSI, koja se zalaže za doprinos rešavanju suštinskih pitanja. Odbor podržava konstruktivne predloge i nastojaće da u saradnji sa drugim državnim organima doprinese realizaciji prezentovanih ciljeva. Lokalna samouprava i drugi državni organi treba da budu obavešteni, tj. informisana o Projektu, pitanjima i ciljevima, kako bi mogli da uvrste određene segmente u plan budžeta. Dragaš je istakla da Odbor pruža podršku ovakvim projektima i ciljevima, naravno uz uključivanje Uprave za saradnju s dijasporom i Srbima u regionu MSP.

Miodrag Linta, zamenik predsednika Odbora je u svom obraćanju istakao da tema zahteva sistemski pristup, da je povratak mladih u maticu i stavljanje u ekonomsku funkciju kapaciteta kojima raspolažu jedno od ključnih pitanja za našu državu. S obzirom da tema prevazilazi okvire delokruga Odbora, kroz savetodavnu ulogu i preporuke Odbor može dati svoj doprinos. Linta je naglasio da ovakva tema zahteva seriju sastanaka na nivou izvršne vlasti, tj. relevantnih ministarstva kao što su Ministarstvo privrede, poljoprivrede, prosvete, Ministarstvo spoljnih poslova i Uprave za saradnju s dijasporom i Srbima u regionu i Privredne komore. Na tim sastancima bili bi uključeni i predstavnici Odbora za dijasporu i Srbe u regionu. Potrebno je sagledati mere i mehanizme, koji bi predstavljali okvir za realizaciju nekih od prezentovanih segmenata. Odbor stoji na raspolaganju za svu pomoć u organizaciji navedenih sastanaka, kao podrška i preporuke kada su ovakve teme u pitanju, naglasio je Linta.

Po tački „Razno“ predsedavajući je obavestio članove Odbora o dva poziva srpskih udruženja iz regiona. Prvi koji je stigao na ime narodnog poslanika Aleksandra Čotrića, člana Odbora, upućen od strane Predraga Mandića, predsednika Pečujsko-baranjskog srpskog udruženja da poseti Pečuj, Mađarska radi učešća na konferenciji „Zajedno u cilju očuvanja i negovanja svoga“ u periodu od 25-26.novembra 2017. godine. Drugi poziv je upućen mr Ivanu Kostiću, predsedniku Odbora da zajedno sa još jednim članom Odbora poseti Podgoricu u periodu od 30.novembra do 03. decembra 2017. godine radi učešća na okruglom stolu: „Upotreba srpskog jezika i ćiriličnog pisma u Crnoj Gori i zemljama regona. Poziv je uputio dr Momčilo Vuksanović, predsednik Srpskog nacionalnog savjeta Crne Gore. Odbor se saglasio da dvočlana delegacija: mr Ivan Kostić i Aleksandar Marković posete Crnu Goru i u navedenom periodu učestvuju na okruglom stolu. Pošto po tački „Razno“ nije više bilo prijavljenih za reč, predsednik je zaključio rad osme sednice.

Sednica je završena u 13,40 časova.

 SEKRETAR ODBORA PREDSEDNIK ODBORA

 Vesna Matić Vukašinović mr Ivan Kostić